ai4bharat/Pralekha huggingface dataset:
வணிகம் மற்றும் தொழில்துறை அமைச்சகம்
தொழில், வர்த்தக சங்கத்தினருடன் தொழில், வர்த்தக அமைச்சர் ஆலோசனை; அவர்களின் பிரச்சினைகளுக்குத் தீர்வு காண அமைச்சகம் திட்டமிட்டு வருவதாக உத்தரவாதம்
தொழில் வர்த்தக அமைச்சகம் இன்று நாட்டில் உள்ள பல்வேறு தொழில் வர்த்தக சங்கத்தினருடன் காணொளிக் காட்சி மூலமான கலந்துரையாடலுக்கு ஏற்பாடு செய்திருந்தது. கோவிட்-19 பாதிப்பு மற்றும் முடக்கநிலை அமல் சூழ்நிலையில் அவர்களுக்கு ஏற்பட்டுள்ள பிரச்சினைகள் பற்றி அறியவும், கள நிலவரத்தை அறியவும் இந்தக் கூட்டத்துக்கு ஏற்பாடு செய்யப்பட்டிருந்தது. தொழில் வர்த்தகம் மற்றும் ரயில்வே அமைச்சர் திரு. பியூஷ் கோயல், இணை அமைச்சர் திரு. சோம் பிரகாஷ் மற்றும் தொழில் வர்த்தகத் துறை அதிகாரிகள் இந்தக் கூட்டத்தில் கலந்து கொண்டனர்.
ரொக்கக் கையிருப்புப் பற்றாக்குறை, ஆர்டர்கள் ரத்து, தொழிலாளர் பற்றாக்குறை, மத்திய அரசு உத்தரவுகளை மாநில, மாவட்ட அதிகாரிகள் வெவ்வேறு மாதிரியாக அர்த்தப்படுத்திக் கொள்ளுதல், இடைவழியில் நிற்கும் லாரிகள், உதிரி பாகங்கள் வாங்குவதில் உள்ள சிக்கல்கள் பற்றி தொழில் துறை சங்கத்தினர் கூறினர். அதேசமயத்தில், கடந்த 15 நாட்களில் நிலைமை மேம்பட்டிருப்பதாகவும், தகவல் தொழில்நுட்பத் துறை 95 சதவீத அளவுக்கு மீட்சி பெற்றுவிடும் அளவுக்கு நிலைமை முன்னேறியுள்ளதாகவும் அவர்கள் கூறினர். தொழில் மற்றும் வர்த்தகத் துறையினர் மேற்கொண்டுள்ள பெரு நிறுவன சமூகக் கடமை செயல்பாடுகள், சிறந்த நடைமுறைகள், சமுதாய சமையல் போன்ற விஷயங்கள் பற்றிய தகவல்களைத் தெரிவித்தனர்.
அப்போது பேசிய திரு. பியூஷ் கோயல், பொருளாதாரம் மற்றும் வாழ்வியலின் மீதான அழுத்தத்தை நீக்கிப் பாதுகாக்க வேண்டும் என்று கூறினார். ஆனால் நாட்டு மக்களின் உயிர் தான் முதல் முன்னுரிமை பெற வேண்டும் என்றார் அவர். தங்கள் அலுவலர்கள் மற்றும் தொடர்புடைய தொழிலாளர்களின் ஆரோக்கிய பாதுகாப்பில் எந்த சமரசமும் செய்து கொள்ளாமல், உற்பத்தி மற்றும் செயல் திறனை மேம்படுத்திக் கொள்ளும் வகையில் நடைமுறைகள் மற்றும் விதிமுறைகளை உருவாக்கி, அளவீட்டுடன் கூடிய, சூழ்நிலைக்குப் பொருத்தமான அணுகுமுறைகளை உருவாக்க வேண்டும் என்று திரு. கோயல் கேட்டுக்கொண்டார்.
பொருள்கள் சேமிப்பு மற்றும் ஏற்றுமதி-இறக்குமதி தொடர்பான பிரச்சினைகளுக்குத் தீர்வு காண்பதற்கான வழிமுறைகள் குறித்து அமைச்சகம் ஏற்கெனவே திட்டங்கள் வகுத்து வருவதாக அவர் தெரிவித்தார். தொழில் வர்த்தகத் துறையினரின் இதர பிரச்சினைகள் தொடர்பாக பல்வேறு அமைச்சகங்களுடன் ஆலோசித்து வருவதாகவும் அவர் குறிப்பிட்டார்.
தொழில் துறையை மீட்பதற்கான தொகுப்புத் திட்டத்தை சீக்கிரம் அறிவிக்க வேண்டும் என்று கூட்டத்தில் பங்கேற்றவர்கள் கோரிக்கை விடுத்தனர். அதுபற்றிக் குறிப்பிட்ட அமைச்சர், இந்தக் கருத்துகள் நிதி அமைச்சகத்தின் பரிசீலனைக்கு அனுப்பி வைக்கப்படும் என்றார். அந்த அமைச்சகம் சமநிலையிலான நுட்பமான அணுகுமுறைகளின்படி முடிவுகள் எடுக்கும் என்றும் அவர் குறிப்பிட்டார்.
(Visitor Counter : 157
உள்நாட்டு விமானப் போக்குவரத்து அமைச்சகம்
வடகிழக்கு இந்தியாவில் விமான தொடர்பு விரிவாக்கத்திற்கான 6 வழித்தடங்கள் : விமானப்போக்குவரத்துத் துறை அமைச்சர் ஜோதிராதித்யா சிந்தியா தொடங்கி வைத்தார்
வடகிழக்கு இந்தியாவில் விமான தொடர்பு விரிவாக்கத்திற்கான 6 வழித்தடங்களை மத்திய விமானப்போக்குவரத்துத் துறை அமைச்சர் திரு ஜோதிராதித்யா சிந்தியா, இத்துறை இணை அமைச்சர் ஜெனரல் டாக்டர் வி கே சிங் , விமானப் போக்குவரத்துத்துறை அமைச்சக செயலாளர் திரு ராஜீவ் பன்சால் ஆகியோர் காணொலி காட்சி மூலம் தொடங்கி வைத்தனர்.
கொல்கத்தா- குவஹாத்தி- ஐசால், ஐசால் – ஷில்லாங், ஷில்லாங் – ஐசால், ஐசால் – குவஹாத்தி, குவஹாத்தி – கொல்கத்தா ஆகிய வழித்தடங்களில் இன்று விமானப் போக்குவரத்து தொடங்கியது.
இந்நிகழ்ச்சியில் மத்திய அமைச்சர் திரு ஜோதிராதித்யா சிந்தியா கூறுகையில், கடந்த 2014ஆம் ஆண்டு வடகிழக்குப் பகுதியில் 6 விமான நிலையங்கள் மட்டுமே இருந்தன. உடான் திட்டத்தின் கீழ் 7 ஆண்டு குறுகிய காலத்தில் 15 விமான நிலையங்களை நாங்கள் உருவாக்கியுள்ளோம். இத்துடன் கிருஷி உடான் திட்டத்தின் கீழ், இப்பகுதியில் ஏற்றுமதி வாய்ப்புகளை அதிகரிக்க 16 விமான நிலையங்களை அடையாளம் கண்டுள்ளோம். இதன் மூலம் சரக்குப் போக்குவரத்து மற்றும் ஏற்றுமதியை அதிகரிப்பதற்கான வசதிகள் ஏற்படுத்தப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1764641
-----
(Visitor Counter : 197
சிறப்பு சேவைகள் மற்றும் கட்டுரைகள்
தில்லி காவல்துறையில் தலைமைக் காவலர்க்கான தேர்வு 2022 அறிவிப்பு தகுதியுடையோர் விண்ணப்பிக்கலாம்
தில்லி காவல்துறையில் தலைமைக் காவலர்  க்கான தேர்வு குறித்து மத்திய அரசுப் பணியாளர் தேர்வாணையமான எஸ்எஸ்சி கடந்த 17.05.2022 அன்று ஒரு அறிவிப்பை வெளியிட்டுள்ளது. அதில் தகுதியான நபர்களை தேர்வு செய்வதற்காக நடத்தப்படவுள்ள போட்டித் தேர்வுக்கு நாட்டின் அனைத்துப் பகுதிகளிலிருந்தும் தகுதியானவர்கள் விண்ணப்பிக்கலாம் என மத்திய அரசு பணியாளர் தேர்வாணையம் தெரிவித்துள்ளது.
தகுதியுடைய நபர்கள் மத்திய அரசு பணியாளர் தேர்வாணையத்தின் ssc.nic.in என்ற இணையதளத்தின் மூலம் ஆன்லைனில் மட்டுமே விண்ணப்பங்களை அனுப்ப வேண்டும்.
ஆன்லைனில் விண்ணப்பங்களை அனுப்புவதற்கு கடைசி தேதி 16.06.2022  தேர்வுக் கட்டணத்தை செலுத்துவதற்கு கடைசி தேதி 17.06.2022 
இதற்கான தேர்வுகள் கணிணி அடிப்படையில் வரும் செப்டம்பர் மாதம் நடைபெறும். தென்பிராந்தியத்தில் ஆந்திர மாநிலத்தில் 10 மையங்கள், தெலங்கானாவில் 3 மையங்கள், தமிழகத்தில் 3 மையங்கள் என 20 இடங்களில் நடைபெறும்.
விண்ணப்பதாரர்களின் நலன் கருதி இந்த அறிவிப்பு மத்திய அரசு பணியாளர் தேர்வாணையத்தின் தென்மண்டல துணைஇயக்குநர் T.A.கந்தன் அவர்களால் வெளியிடப்பட்டுள்ளது.
மின்னணு மற்றும் தகவல் தொழில்நுட்பம்
உலகளாவிய ஃபின்டெக் திருவிழாவில் "மறுபரிசீலனை ஆதார்" என்ற கருப்பொருளில் களம் இறங்கிய யு.ஐ.டி.ஏ.ஐ
இந்திய தனித்துவ அடையாள ஆணையம்  ஆதார் அடையாள தளத்தைப் பயன்படுத்தி தடையற்ற சேவைகளை வழங்குவதற்கும், குடிமக்கள் தங்கள் விரல் நுனியில் பல சேவைகளைப் பெறுவதற்கு ஆதரவளிப்பதற்கும் தொடர்ந்து முயற்சித்து வருகிறது.
மும்பையில் நடந்த உலகளாவிய ஃபின்டெக் விழாவில் "ஆதார் அங்கீகாரம் மறுவடிவமைத்தல்" என்ற கருப்பொருளின் கீழ், செயற்கை நுண்ணறிவு மற்றும் எம்.எல் இயந்திரங்களால் இயக்கப்படும் அதன் மேம்பட்ட முக அங்கீகார வசதியை யுஐடிஏஐ காட்சிப்படுத்தியது.
தன்னார்வ வழிகாட்டுதல் 2022 இன் கீழ், விரைவான தொழில்நுட்பத்தை ஏற்றுக்கொள்வதற்கும், குடியிருப்பாளர்களுக்கு இன்னும் சிறப்பாக சேவை செய்ய சிறந்த தீர்வுகள் மற்றும் தயாரிப்புகளைக் கண்டுபிடிப்பதற்கும் பெரிய நோக்கத்துடன் யுஐடிஏஐ உடன் ஒத்துழைக்க தொழில்துறை மற்றும் ஃபின்டெக் கூட்டாளர்களை ஊக்குவித்து வருகிறது.
இந்த கொள்கையின் கீழ் யுஐடிஏஐ கடந்த சில மாதங்களாக ஏர்டெல் பேமெண்ட்ஸ் வங்கியுடன் இணைந்து செயல்பட்டு முக அங்கீகாரத்திற்கான குடியிருப்பாளர் அனுபவ கூறுகளை மேம்படுத்தியது. மோசடி கண்டறிதல் மற்றும் தடுப்பு வழிமுறைகளை ஒருங்கிணைப்பதில் இரு நிறுவனத்தின் குழுக்களும் நெருக்கமாக செயல்படுகின்றன.
மகாத்மா காந்தி தேசிய ஊரக வேலை உறுதியளிப்புத் திட்டத்தின்  பயனாளிகளுக்கான வருகை முறைகள் மற்றும் வங்கிகள் மூலம் வாடிக்கையாளர் கையகப்படுத்தும் செயல்முறை போன்ற கூட்டாளர் பயன்பாட்டு முறைகளும் செயல்விளக்கம் செய்யப்பட்டன.
ஆதாரின் பாதுகாப்பான, தடையற்ற மற்றும் உள்ளடக்கிய பயன்பாட்டை நோக்கமாகக் கொண்டு செயல்பட கல்வியாளர்கள் மற்றும் தொழில் கூட்டாளர்கள் ஒன்றிணைந்து பணியாற்றுவதை ஊக்குவிக்கும் வகையில் யுஐடிஏஐ இந்த முன்னெடுப்பை மேற்கொண்டுள்ளது.
வெளியீட்டு ஐடி; 1955115
உள்துறை அமைச்சகம்
உண்மையான தலைவர் ஒவ்வொரு சூழ்நிலையிலும் தனது மக்களுடன் நிற்கிறார் – சந்திரயான் -3-ஐ வெற்றி அடையச் செய்த இஸ்ரோ விஞ்ஞானிகளிடையை பிரதமர் ஆற்றிய எழுச்சியூட்டும் உரை இந்தியாவின் மகத்தான சாதனையைப் பாராட்டும் வகையில் அமைந்தது: மத்திய உள்துறை அமைச்சர் திரு அமித் ஷா
ஒரு உண்மையான தலைவர் ஒவ்வொரு சூழ்நிலையிலும் தனது மக்களுடன் நிற்கிறார் என்று மத்திய உள்துறை அமைச்சர் திரு அமித் ஷா, கூறியுள்ளார். பிரதமர் திரு. நரேந்திர மோடி இன்று காலை கிரேக்கத்தில் இருந்து நேரடியாக பெங்களூருக்கு விமானம் மூலம் சென்று, இந்தியாவின் வெற்றிகரமான நிலவு பயணமான சந்திரயான் 3-ன் வெற்றிக்குப் பின்னால் உள்ள இஸ்ரோ விஞ்ஞானிகளை சந்தித்ததை திரு அமித் ஷா, தமது எக்ஸ் சமூக வலைதளப் பதிவில் குறிப்பிட்டுள்ளார். பெங்களூருவில் விஞ்ஞானிகளிடையே பிரதமர் ஆற்றிய எழுச்சியூட்டும் உரை, வானத்தை எட்டிய இந்தியாவின் மகத்தான சாதனைக்கு ஒரு பாராட்டாக அமைந்தது என்று உள்துறை அமைச்சர் கூறியுள்ளார்.
ஆகஸ்ட் 23-ம் தேதி இந்தியாவுக்கு ஒரு வரலாற்று சிறப்புமிக்க நாள் என்று திரு அமித் ஷா கூறியுள்ளார். அந்த நாளை 'தேசிய விண்வெளி தினம்' என்று பிரதமர் அறிவித்தது மகிழ்ச்சி அளிப்பதாக அவர் கூறியுள்ளார். இதன் மூலம் இந்த திட்டத்தின் பின்னணியில் உள்ள இந்திய விஞ்ஞானிகளின் முயற்சிகள் எதிர்கால தலைமுறைகளைச் சென்றடையும் என்று திரு அமித்ஷா கூறியுள்ளார். இந்தியாவின் சந்திர பயணத்தின் வரலாற்றுச் சிறப்புமிக்க வெற்றியின் மூலம், நமது விஞ்ஞானிகள் காலத்தால் அழிக்க முடியாத முத்திரையைப் பதித்துள்ளனர் என்று திரு அமித் ஷா தெரிவித்துள்ளார்.
-----
ANU/SM/PLM/DL
(Visitor Counter : 71
சுற்றுச்சூழல் மற்றும் வனத்துறை அமைச்சகம்
சர்வதேச முக்கியத்துவம் வாய்ந்த ஈரநிலமாக லடாக்கின் சோ கார் அறிவிக்கப்பட்டுள்ளது
தனது 42-வது ராம்சார் தளமாகவும், லடாக் யூனியன் பிரதேசத்தின் இரண்டாவது ராம்சார் தளமாகவும் சோ கார் ஈரநில வளாகத்தை இந்திய அரசு அறிவித்துள்ளது.
இந்தத் தகவலை தமது ட்விட்டர் பக்கத்தில் மத்திய சுற்றுச்சூழல், வனம் மற்றும் பருவநிலை மாற்றத்துறை அமைச்சர் திரு. பிரகாஷ் ஜவடேகர் மகிழ்ச்சியுடன் பகிர்ந்துள்ளார்.
430 ஹெக்டேர் பரப்பளவுள்ள ஸ்டார்ட்சா புக் சோ நன்னீர் ஏரி தெற்கிலும், 1800 ஹெக்டேர் பரப்பளவுள்ள உப்புநீர் ஏரி வடக்கிலும் அமைந்துள்ள சோ கார் ஈர நில வளாகம், மிகவும் உயரமான இடத்தில் அமைந்துள்ளது.
சர்வதேசப் பல்லுயிர் பரவலாக்கத்திற்கும், சூழலியலைப் பேணுவதன் மூலம் மனித வாழ்க்கையின் நிலைத்தன்மையை உறுதி செய்வதற்கும் அவசியமான ஈரநிலங்களின் சர்வதேச வலைப்பின்னலை மேம்படுத்திப் பேணிக்காப்பதே ராம்சார் பட்டியலின் நோக்கமாகும்.
உணவு, தண்ணீர், நார், நிலத்தடி நீர் மீட்டுருவாக்கம், நீரைத் தூய்மைப் படுத்துதல், வெள்ளத்தடுப்பு, மண்ணரிப்பைக் கட்டுப்படுத்துதல் மற்றும் பருவநிலைக் கட்டுப்பாடு ஆகியவற்றில் ஈரநிலங்கள் முக்கியமான பங்காற்றுகின்றன.
மேலும் விவரங்களுக்கு, இந்த ஆங்கிலச் செய்திக் குறிப்பைப் படிக்கவும்: https://www.pib.gov.in/PressReleasePage.aspx?PRID=1683303
-----
(Visitor Counter : 210
சாலைப் போக்குவரத்து மற்றும் நெடுஞ்சாலைத்துறை அமைச்சகம்
மகாராஷ்டிராவின் அவுரங்காபாத்தில் ரூ 5569 கோடி மதிப்பிலான 7 தேசிய நெடுஞ்சாலை திட்டங்களை திரு நிதின் கட்கரி தொடங்கி வைத்தார்
மகாராஷ்டிராவின் முக்கிய தொழில் மற்றும் கல்வி மையங்களில் ஒன்றான அவுரங்காபாத் மாவட்டத்தின் வளர்ச்சிக்கான மற்றுமொரு நடவடிக்கையாக ரூ 5569 கோடி மதிப்பிலான 7 தேசிய நெடுஞ்சாலை திட்டங்களை மத்திய சாலை போக்குவரத்து மற்றும் நெடுஞ்சாலைகள் அமைச்சர் திரு நிதின் கட்கரி இன்று தொடங்கி வைத்தார்.
நிகழ்ச்சியில் பேசிய அவர், தண்ணீர் தட்டுப்பாடு மிக்க அவுரங்காபாத் மாவட்டத்தின் பிரச்சினையை போக்குவதற்காக சாலை திட்டங்கள் மூலம் முயற்சி எடுக்கப்படுவதாக அவர் கூறினார். சாலைகள் கட்டமைக்கப்படும் போது நிறைய குளங்களும் கட்டப்படுவதாகவும் அவர் தெரிவித்தார்.
குளங்களை வெட்டும்போது கிடைக்கும் மண் மற்றும் கற்களைக் கொண்டு சாலைகள் அமைக்கப்படுவதாக தெரிவித்த அவர், இதனால் இரட்டை பலன்கள் கிடைப்பதாக கூறினார்.
தொடர்ந்து பேசிய திரு கட்கரி, அரசு எடுத்த நடவடிக்கைகளின் காரணமாக நிலத்தடி நீர் அளவு அதிகரித்து தண்ணீர் தட்டுப்பாடு குறைந்து வருவதாக கூறினார். மாவட்டத்தில் கட்டப்பட்டுள்ள குளங்களின் காரணமாக இதுவரையில் 14 லட்சம் கியூபிக் மீட்டர்கள் எனும் அளவுக்கு நீர் திறன் அதிகரித்துள்ளது என்று அவர் மேலும் தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1819537
கலாசாரத்துறை அமைச்சகம்
நேதாஜி சுபாஷ் சந்திரபோஸின் கலைப் பொருட்கள் தொடர்பாக மத்திய கலாச்சார அமைச்சகத்தின் விளக்கம்
நேதாஜி சுபாஷ் சந்திரபோஸின் கலைப்பொருட்கள் காணாமல் போனதாக ஊடகங்களில் வெளியான செய்தி முற்றிலும் உண்மைக்கு புறம்பானது என்பதை மத்திய கலாச்சாரத்துறை அமைச்சகம் தெளிவுபடுத்தியுள்ளது.
நேதாஜி சுபாஷ் சந்திரபோஸின் 125வது பிறந்த தினத்தை கொண்டாடும் வகையில், கொல்கத்தாவில் உள்ள விக்டோரியா நினைவு அரங்கில் இந்தாண்டு ஜனவரி 23ம் தேதி ஒரு கண்காட்சி தொடங்கப்பட்டது எனவும், அங்கு இந்த கலைப்பொருட்கள் காட்சிக்கு வைக்கப்பட்டன என்றும் மத்திய கலாச்சாரத்துறை அமைச்சகம் கூறியுள்ளது.
இந்த கலைப் பொருட்கள் செங்கோட்டை அருங்காட்சியகத்திலிருந்து இந்திய தொல்பொருள் ஆய்வுத்துறையால் கடனாக பெறப்பட்டு, கொல்கத்தா விக்டோரியா நினைவு அரங்கத்துக்கு வழங்கப்பட்டது. இது தொடர்பாக இந்த இரு அமைப்புகள் இடையே புரிந்துணர்வு ஒப்பந்தம் செய்யப்பட்டது. இது 6 மாதம் செல்லத்தக்கது மற்றும் மேலும் ஓராண்டு வரை நீட்டிக்கத்தக்கது.
இந்த கலைப்பொருட்கள் முறையான பாதுகாப்பு மற்றும் காப்பீட்டுடன் கொல்கத்தா அனுப்பப்பட்டன. அருங்காட்சியகங்களுக்கு இடையே பழங்கால கலைப் பொருட்களை கடனாக பெற்று காட்சிக்கு வைப்பது தொடர்ந்து மேற்கொள்ளும் ஓர் நடைமுறை. இந்த விஷயத்தில், இந்திய தொல்பொருள் ஆய்வுத்துறை மற்றும் விக்டோரியா நினைவு அரங்கம் ஆகியவை மத்திய கலாச்சாரத் துறை அமைச்சகத்தின் நிர்வாக கட்டுப்பாட்டின் கீழ் உள்ளது என விளக்கம் அளிக்கப்பட்டுள்ளது.
(Visitor Counter : 192
மனித வள மேம்பாட்டு அமைச்சகம்
கேந்திரிய வித்யாலயா புதிய கட்டிடங்களை மத்திய கல்வி அமைச்சர் திறந்து வைத்தார்
பீகாரில் உள்ள கேந்திரிய வித்யாலயா பெட்டியா மற்றும் சத்திஸ்கரில் உள்ள கேந்திரிய வித்யாலயா எண். 4 கோர்பாவின் புதிய கட்டிடங்களை மத்திய கல்வி அமைச்சர் திரு ரமேஷ் பொக்ரியால் நிஷாங்க் காணொலி மூலம் இன்று திறந்து வைத்தார்.
நிகழ்ச்சியில் பேசிய அவர், சிறப்பான கல்விக்கான அடையாளங்களாக கேந்திரிய வித்யாலயா பள்ளிகள் திகழ்வதாக குறிப்பிட்டார். கடந்த ஆறு வருடங்களில் நாடு முழுவதும் 150-க்கும் அதிகமான கேந்திரிய வித்யாலயாக்கள் திறக்கப்பட்டுள்ளதாக அவர் கூறினார்.
ஒட்டுமொத்த கட்டிட செயல்பாடுகளிலும் பசுமை கட்டிட விதிகளை செயல்படுத்தியுள்ள கேந்திரிய வித்யாலயா அமைப்பை அவர் பாராட்டினார். கேந்திரிய வித்யாலயாக்களில் செயல்படுத்தப்பட்டு வரும் ‘ஒரு மாணவர், ஒரு மரம்’, நீர் பாதுகாப்பு, மழை நீர் சேகரிப்பு போன்ற திட்டங்களையும் அவர் பாராட்டினார்.
புதிய கல்வி கொள்கையின் பல்வேறு கூறுகள் குறித்தும் அமைச்சர் பேசினார். கொரோனா காலகட்டத்தில் ஆன்லைன் கல்வி முறைக்கு மாணவர்கள், ஆசிரியர்கள் மற்றும் பெற்றோர்கள் விரைந்து மாறியதாகவும், கல்விப்பணிகள் நாடு முழுவதும் தொய்வின்றி நடைபெற்றதாகவும் அவர் கூறினார்.
நாடாளுமன்ற உறுப்பினர்கள், பள்ளி கல்வி மற்றும் எழுத்தறிவு துறை செயலாளர் திருமதி அனிதா அகர்வால், கேந்திரிய வித்யாலயா நிறுவனத்தின் ஆணையர் திருமதி நிதி பாண்டே ஆகியோரும் நிகழ்ச்சியில் பங்கேற்றனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleseDetail.aspx?PRID=1690918
சிறப்பு சேவைகள் மற்றும் கட்டுரைகள்
அரசுப் பணியாளர் தேர்வாணையம்
தில்லி காவல்துறை மற்றும் மத்திய ஆயுத காவல்படைகளில் உதவி ஆய்வாளர் தேர்வு, 2023-க்கான அறிவிக்கையை வெளியிட்டுள்ளது
“தில்லி காவல் துறை மற்றும் மத்திய ஆயுத காவல்படைகளில் உதவி ஆய்வாளர் தேர்வு, 2023”க்கான அறிவிக்கையை, அரசுப் பணியாளர் தேர்வாணையம்  22.07.2023 அன்று வெளியிட்டுள்ளது. தில்லி காவல்துறை மற்றும் மத்திய ஆயுத காவல்படைகளில் உதவி ஆய்வாளர் பதவிக்கு, வெளிப்படையான போட்டித் தேர்வை அரசுப் பணியாளர் தேர்வாணையம் நடத்தவுள்ளது. நாட்டின் அனைத்து பகுதிகளிலும் வசிக்கும் விண்ணப்பதாரர்கள் இந்த பதவிக்கு விண்ணப்பிக்க தகுதி பெற்றவர்களாவர்.
2. பதவி, வயதுவரம்பு, குறைந்தபட்ச கல்வித்தகுதி, கட்டணம், தேர்வு விவரம், எவ்வாறு விண்ணப்பிப்பது என்பது உள்ளிட்ட விரிவான தகவல்கள் வேலைவாய்ப்பு அறிவிப்பில் இடம்பெற்றுள்ளன.
3.விண்ணப்பங்கள் அனைத்தும் தேர்வாணையத்தின் வளைதளமான ssc.nic.in வாயிலாக ஆன்லைனில் மட்டுமே சமர்ப்பிக்கப்பட வேண்டும். ஆன்லைனில் விண்ணப்பங்களை அனுப்புவதற்கான கடைசி தேதி 15.08.2023 
4. தென் மண்டலத்தில் கணினி அடிப்படையிலான தேர்வு அக்டோபர் 2023ல், கீழ்க்காணும் 21 மையங்கள்/நகரங்களில் நடைபெறும்: ஆந்திரபிரதேசத்தில் 10 மையங்கள், தமிழ்நாட்டில் 7 மையங்கள், புதுச்சேரியில் ஒரு மையம் மற்றும் தெலங்கானாவில் 3 மையங்களில் நடைபெறும் என அரசுப் பணியாளர் தேர்வாணையத்தின் தென் மண்டல இயக்குனர் திரு கே. நாகராஜா வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
நீர்வளத் துறை அமைச்சகம்
நாட்டின் 91 முக்கிய அணைகளின் நீர் மட்டம் ஒரு சதவீதம் உயர்ந்துள்ளது
நாட்டிலுள்ள 91 முக்கிய நீர்த்தேக்கங்களில் 2018-ஆம் ஆண்டு ஜூன் 14-ஆம் தேதியுடன் முடிவடைந்த வாரத்தில் தண்ணீர் இருப்பு 28.409 பில்லியன் கனமீட்டராக இருந்தது. இந்த அணைகளின் மொத்த கொள்ளளவில் 18 சதவீதமாகும். இது இதற்கு முந்தைய வாரத்தில் 17 சதவீதமாக இருந்தது. ஜூன் 14-ஆம் தேதியுடன் முடிவடைந்த வாரத்தின் நீர் மட்டம் கடந்த ஆண்டு இதே காலத்துடன் ஒப்பிடுகையில் 91 சதவீதமாக இருந்தது. கடந்த 10 ஆண்டுகளில் சராசரி 97 சதவீதமாகும்.
இந்த 91 நீர்த் தேக்கங்களின் மொத்த கொள்ளளவு 161.993 பில்லியன் கன மீட்டர். இது மதிப்பிடப்பட்ட கொள்ளளவான 257.812 பில்லியன் கனமீட்டர் அளவில் 63 சதவீதமாகும். இந்த 91 அணைகளில் 37 நீர்த்தேக்கங்களில் நீர் மின் திட்டங்கள் செயல்படுத்தப்பட்டு வருகின்றன. இவற்றின் நிறுவுதிறன் 60 மெகாவாட்டுக்கும் கூடுதலாகும்.
தெற்கு பிராந்தியம்
ஆந்திரா, தெலங்கானா, கர்நாடகா, கேரளா, தமிழ்நாடு ஆகிய மாநிலங்களை உள்ளடக்கிய தென் பிராந்தியத்தில் 31 அணைகள் மத்திய நீர் வள ஆணையத்தின் கண்காணிப்பில் உள்ளன. இவற்றின் மொத்த கொள்ளளவு 51.59 பில்லியன் கன மீட்டர் ஆகும். இந்த அணைகளில் தற்போதைய நீர் இருப்பு 8.35 பில்லியன் கனமீட்டர். இது மொத்த கொள்ளளவில் 16 சதவீதமாகும். கடந்த ஆண்டு இதே கால கட்டத்தில் நீர் இருப்பு 8 சதவீதமாக இருந்தது. கடந்த பத்தாண்டுகளில் சராசரி நீர் இருப்பு 16 சதவீதமாகும். எனவே, கடந்த ஆண்டைவிட இந்த அணைகளில் தற்போதைய நீர் இருப்பு நன்றாகவே உள்ளது. சராசரி நீர் இருப்புடன் இது சமமாக உள்ளது.
கடந்த ஆண்டு இதே காலகட்டத்தை விட தற்போது ராஜஸ்தான், மேற்குவங்கம், திரிபுரா, மகாராஷ்டிரா, உத்தராகண்ட், ஆந்திரா- தெலங்கானா கூட்டுத்திட்டங்கள், ஆந்திரா, கர்நாடகா, கேரளா, தமிழ்நாடு ஆகிய மாநிலங்களின் அணைகளில் நீர் இருப்பு சிறப்பாக உள்ளது. இமாச்சலப்பிரதேசம், பஞ்சாப், ஜார்கண்ட், ஒடிசா, குஜராத், உ.பி, ம.பி, சத்தீஸ்கர், தெலங்கானா ஆகிய மாநிலங்களில் கடந்த ஆண்டை விட நீர் இருப்பு சரிவடைந்துள்ளது.
பிரதமர் அலுவலகம்
ஆச்சார்யா வினோபா பாவே-வின் பிறந்த நாளில் நினைவு கூர்ந்த பிரதமர்
ஆச்சார்யா வினோபா பாவே-வின் பிறந்த நாளை முன்னிட்டு பிரதமர் நரேந்திர மோடி புகழஞ்சலி செலுத்தினார்.
பிரதமர் தனது ட்வீட்டர் பதிவில்,
“ஆச்சார்யா வினோபா பாவே-வின் பிறந்த நாளில் அவரை நினைவு கூர்ந்தேன். மகாத்மா காந்தியின் கொள்கைகளுக்கு இலக்கணமாக தனது வாழ்க்கையை வாழ்ந்தவர். சமூக மேம்பாட்டிற்காகவும், உலக அமைதிக்காகவும் குரல் எழுப்பியவர். அவரின் கொள்கைகளின்பால் ஈர்க்கப்பட்டு, அவரின் நம் நாட்டின் மீதான கனவை நனவாக்க பாடுபட வேண்டும்”
-----
(
குறு சிறு மற்றும் நடுத்தர தொழில் துறை அமைச்சகம்
நாட்டில் பிளாஸ்டிக் தொழில் துறையில் ஒரு லட்சத்து 30 ஆயிரம் குறு, சிறு, நடுத்தர நிறுவனங்கள் உள்ளன: மத்திய இணையமைச்சர் திரு பானு பிரதாப் சிங் வர்மா
மத்திய குறு, சிறு மற்றும் ,நடுத்தர தொழில் நிறுவனங்கள் துறை அமைச்சகத்தின் உதயம்  இணையதளத்தின் பதிவு புள்ளி விவரங்களின்படி, நாட்டில் ஒரு லட்சத்து 30 ஆயிரம் குறு, சிறு, நடுத்தர பிளாஸ்டிக் தொழில் நிறுவனங்கள் உள்ளன. இவற்றின் மூலம் 16 லட்சத்து 50 ஆயிரம் பேர் வேலைவாய்ப்பு பெற்றுள்ளனர்.
ஒரு முறை மட்டுமே பயன்படுத்தப்படும் பிளாஸ்டிக் பொருட்களுக்கு விதிக்கப்பட்ட தடையைத் தொடர்ந்து அதன் தாக்கம் தொடர்பாக பிளாஸ்டிக் தொழில் நிறுவன சங்கங்கள் மற்றும் குறு, சிறு, நடுத்தர தொழில் நிறுவன சங்கத்தினருடன் ஆலோசனைகள் நடத்தப்பட்டுள்ளன. தடையைத் தொடர்ந்து, ஏற்படும் தாக்கத்திலிருந்து அவர்களுக்கு ஆதரவு வழங்குவது குறித்த விரிவான செயல் திட்டம் தொடர்பாக ஆலோசனை மேற்கொள்ளப்பட்டுள்ளது.
பிரதமரின் வேலைவாய்ப்பு உருவாக்கத் திட்டத்தின் கீழ் மாற்று நிறுவனங்களை அமைத்தல் போன்றவை குறித்த அம்சங்கள் விரிவான செயல் திட்டத்தில் இடம்பெற்றுள்ளன.
தொழில் வழித்தட மேம்பாட்டுத் திட்டத்தின் மூலம் குறு, சிறு மற்றும் நடுத்தர நிறுவனங்கள் வாயிலாக, மறுசுழற்சிக்கான கட்டமைப்புகளை உருவாக்குதல், பயிலரங்குகள், காணொலி வாயிலாக விழிப்புணர்வை ஏற்படுத்துதல் போன்றவை தொடர்பாகவும், விரிவான செயல்திட்டத்தில் இடம்பெற்றுள்ளன.
இந்த தகவலை மக்களவையில் கேள்வி ஒன்றுக்கு எழுத்துப்பூர்வமாக அளித்த பதிலில் மத்திய குறு, சிறு மற்றும் நடுத்தர தொழில் நிறுவனங்கள் துறை இணையமைச்சர் திரு பானு பிரதாப் சிங் வர்மா தெரிவித்துள்ளார்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
தேசிய நெடுஞ்சாலைகளில் உள்ள பதாகைகளை அகற்றுதல்
நாடாளுமன்றத்தின் மாநிலங்களவையில் கேள்வி ஒன்றுக்கு எழுத்துப்பூர்வமாக பதில் அளித்த மத்திய சாலை போக்குவரத்து மற்றும் நெடுஞ்சாலைகள் அமைச்சர் திரு. நிதின் கட்கரி கீழ்காணும் தகவல்களை வழங்கினார்.
அங்கீகரிக்கப்படாத விளம்பர சாதனங்கள்/பதாகைகள்/விளம்பரங்களை அகற்றுவது தொடர்பான வழிகாட்டுதல்கள் தில்லி நகராட்சி அமைப்புகளின் தில்லி வெளிப்புற விளம்பரக் கொள்கை 2017-ல் உள்ளன .
சொத்துக்களுக்கு ஏற்படும் பாதிப்பை தடுக்கும் தில்லி சட்டம்-2007-ன் படியும் நடவடிக்கை எடுக்கப்பட்டுள்ளது. இது தொடர்பாக, தில்லி அரசின் நகர்ப்புற மேம்பாட்டுத் துறையால் ஒரு கொள்கை உருவாக்கப்பட்டு அறிவிக்கப்பட்டுள்ளது.
மேலும், மோட்டார் வாகனச் சட்டம் 1988-ன் பிரிவு 116 படி, இந்திய தேசிய நெடுஞ்சாலைகள் ஆணையம் அல்லது மத்திய அரசால் அங்கீகரிக்கப்பட்ட வேறு எந்த நிறுவனமும் மாநில அரசின் அதிகாரிகளிடம் உதவி பெறலாம். அதன்படி, உள்ளூர் நிர்வாகத்தின் தொடர்ச்சியான உதவியுடன் தேசிய நெடுஞ்சாலையோரங்களில் உள்ள விளம்பரங்களை அகற்றும் பணி தேசிய நெடுஞ்சாலைகள் ஆணையத்தால் மேற்கொள்ளப்படுகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1796796
அறிவியல் மற்றும் தொழில்நுட்பத்துறை
மின்சார வாகன தொழில்நுட்பங்களுக்கான வழிகாட்டுதல் குறித்து துறை சார்ந்த வல்லுநர்கள் விவாதிக்கின்றனர்.
மின்சார வாகனங்களின் ஆராய்ச்சி மற்றும் மேம்பாட்டு தொடர்பான தேவைகள் குறித்து துறை சார்ந்த வல்லுநர்கள் விவாதிக்கின்றனர். மின்சார வாகன தொழில்நுட்பங்களுக்கான வழிகாட்டுதல் குறித்த முக்கிய விவாதமும் நடைபெறுகிறது.
2070-ம் ஆண்டிற்குள் நாட்டில் பூஜ்ஜிய கார்பன் உமிழ்வு நிலையை அடைவதற்கு, பல்வேறு துறைகளில் பெரிய அளவில் கார்பன் அளவை குறைக்க வேண்டியது அவசியமாகிறது என்றும். மின்சார வாகனங்கள் மற்றும் பசுமை ஹைட்ரஜன் எரிபொருள் பயன்பாட்டிற்கு மாறுவது முக்கியமான நடவடிக்கையாக இருக்கும் என்றும், அதில் போக்குவரத்தும் ஒன்று” என்று அறிவியல் மற்றும் தொழில்நுட்பத் துறையின்  மூத்த ஆலோசகர் டாக்டர் அகிலேஷ் குப்தா கூறினார்.
அறிவியல் மற்றும் தொழில்நுட்பத் துறை ஏப்ரல் 20-ம் தேதி ஏற்பாடு செய்த டாக்டர் அகிலேஷ் குப்தா தலைமையிலான அமர்வில் இது தொடர்பாக விவாதிக்கப்பட்டது.
வெப்பமண்டலப் பகுதிகளில், சுற்றுப்புற வெப்பநிலையை அதிகளவில் தாங்கக்கூடிய திட-நிலை மின்கலங்கள் போன்ற பொருத்தமான பேட்டரி அமைப்புகளின் வளர்ச்சியை உள்ளடக்கிய ஒரு விரிவான தொழில்நுட்பத் திட்டம் தேவை. இது தவிர, பெரிய அளவிலான செயல்பாடுகள் மற்றும் நிரல் நிர்வாகத்தில் பொருத்தமான நெகிழ்வுத்தன்மையின் தேவை ஆகியவற்றைக் கருத்தில் கொண்டு, பல தொழில் நிறுவனங்கள் மற்றும் கல்வி நிறுவனங்களுடன் ஒருங்கிணைத்து சிறப்புப் பயன்பாட்டிற்க்கான வாகன ஆராய்ச்சி திட்டங்களை சீரமைக்கப்பட வேண்டிய அவசியம் உள்ளது," என்று இரும்பு அல்லாத உலோகங்களின் தொழில்நுட்ப மேம்பாட்டு மைய இயக்குனர் டாக்டர் கே.பாலசுப்ரமணியன் தெரிவித்தார்.
மின்சார வாகனத்தின் மின்கலனில் உள்ள பல்வேறு துணை அமைப்புகளையும், பேட்டரி அமைப்புகளின் பாதுகாப்பை உறுதி செய்வதில் ஈடுபட்டுள்ள அசெம்பிளி மற்றும் உற்பத்தி செயல்முறைகளையும் உலோகத்தூள் மற்றும் புதிய பொருட்களுக்கான மேம்படுத்தப்பட்ட சர்வதேச ஆராய்ச்சி மைய இயக்குனர் டாக்டர். டாடா நரசிங்க ராவ், ஆய்வு செய்தார். உயர்தர மற்றும் பாதுகாப்பான பேட்டரி பேக்கை உறுதி செய்வதற்கு தேவையான உடனடி நடவடிக்கைகள் குறித்தும் அவர் விளக்கினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1818726
நித்தி ஆயோக்
ரூ 311 லட்சம் கோடி மதிப்பிலான சரக்கு போக்குவரத்து எரிபொருளை 2020 முதல் 2050-ம் ஆண்டு வரை இந்தியா சேமிக்கலாம்: அறிக்கை
அடுத்த மூன்று தசாப்தங்களில் 10 ஜிகா டன் கரியமில வாயுவை சேமிக்கும் ஆற்றல் இந்தியாவுக்கு இருக்கிறது என்று நிதி ஆயோக் மற்றும் ஆர் எம் ஐ-யின் புதிய ஆய்வு தெரிவிக்கிறது.
அந்த அறிக்கையின் படி, நாட்டின் மொத்த உள்நாட்டு உற்பத்தியில் 4 சதவீதம் எனும் அளவுக்கு சரக்கு போக்குவரத்து செலவை குறைத்தல், 10 ஜிகா டன் கரியமில வாயு வெளிப்பாட்டை 2020 முதல் 2050-ம் ஆண்டு வரை சேமித்தல், நைட்ரஜன் ஆக்சைடு மற்றும் பி எம் உமிழ்வை முறையே 35 மற்றும் 28 சதவீதம் அளவுக்கு 2050-ம் ஆண்டு வரை குறைத்தல் ஆகியவற்றுக்கான திறன் இந்தியாவுக்கு உண்டு.
“இந்தியாவின் வளர்ந்து வரும் பொருளாதாரத்திற்கு சரக்கு போக்குவரத்து முதுகெலும்பாக விளங்குகிறது. இந்த அமைப்பை செலவு குறைவானதாக, திறன் மிக்கதாக மற்றும் தூய்மையானதாக மாற்றுவது அவசியமாகும்.
மேக் இன் இந்தியா, தூய்மை இந்தியா மற்றும் டிஜிட்டல் இந்தியா போன்ற அரசு திட்டங்களின் பலன்களை அடைவதில் திறன்மிகுந்த சரக்கு போக்குவரத்தும் முக்கிய பங்கை ஆற்றுகிறது,” என்று சுதேந்து ஜே சின்ஹா, ஆலோசகர், , நிதி ஆயோக், கூறினார்.
2050-ம் ஆண்டுக்குள் இந்தியாவின் சரக்கு போக்குவரத்து ஐந்து மடங்கு அதிகரித்து 400 மில்லியன் மக்கள் மாநகரங்களுக்கு இடம் பெயர்வார்கள் என்று எதிர்பார்க்கப்படும் நிலையில், ஒட்டுமொத்த அமைப்பையும் மாற்றியமைப்பது சரக்கு போக்குவரத்து துறையின் வளர்ச்சிக்கும் உதவும்.
தீர்வுகள் பெரியளவில் செயல்படுத்தப்படும் போது, சரக்கு போக்குவரத்தில் புதுமைகளை புகுத்துவதிலும், செயல்திறனிலும் ஆசிய பசிபிக் பிராந்தியம் மற்றும் அதையும் தாண்டி முன்னணி இடத்தை இந்தியா அடைய அவை உதவும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1725584
-----
(Visitor Counter : 191
உள்துறை அமைச்சகம்
கோவாவில் மத்திய அமைச்சர் திரு.ஸ்ரீபத் நாயக் 64 பேருக்கு பணி நியமன ஆணைகளை வழங்கினார்
கோவாவில் மத்திய துறைமுகங்கள், கப்பல், நீர்வழிப் போக்குவரத்து மற்றும் சுற்றுலா துறை அமைச்சர் திரு.ஸ்ரீபத் நாயக் 64 பேருக்கு மத்திய அரசு துறை சார்ந்த பணி நியமன ஆணைகளை வழங்கினார்.
அப்போது பேசிய மத்திய அமைச்சர், “வேலைவாய்ப்புகளை அதிகளவில் உருவாக்க வேண்டும் என்ற நோக்கத்துடன் மத்திய அரசு செயல்பட்டு வருகிறது. பணி நியமனம் வழங்கும் மாபெரும் திட்டத்தின் மூலம் வேலை வாய்ப்புகள் அதிகரித்து, இளைஞர்களுக்கு உதவிகரமாக அமையும் என்று கூறினார்.
மத்திய அரசின் அனைத்துத் துறைகள் மற்றும் அமைச்சகங்களில் பணி புரிவதற்கு தேர்ந்தெடுக்கப்பட்டவர்களுக்கு, இணையதள ஒருங்கிணைப்பு வகுப்புகள் நடைபெறும். அதன் மூலம் அவர்கள் பயனடைவார்கள். மேலும், அவர்கள் தங்களது திறமைகளை வளர்க்க, பிற வகுப்புகளை igotkarmayogi.gov.in -ல் கற்று கொள்ளலாம்.
பிரதமர் திரு.நரேந்திர மோடி பணி நியமனம் வழங்கும் மாபெரும் திட்டத்தின்கீழ், இரண்டாம் கட்டமாக 71,000 பேருக்கு காணொலி காட்சி மூலம் பணி நியமன ஆணைகளை வழங்கினார்.